Molėtų rajono savivaldybės

administracijos direktoriaus

2015 m. spalio 16 d. įsakymo Nr. B6-981

priedas

**socialinių būstų pirkimo 2015 metais ekonominis ir socialinis pagrindimas**

1. Socialinio būsto pirkimo tikslas – padidinti Molėtų rajono savivaldybės socialinio būsto fondą, kuris būtų nuomojamas asmenims ir šeimoms iš asmenų ar šeimų, turinčių teisę išsinuomoti būstą pagal Lietuvos Respublikos paramos būstui įsigyti ar išsinuomoti įstatymą (toliau – Įstatymas).

2. Įstatymo 5 straipsnio 3 dalis reglamentuoja, kad savivaldybių socialinio būsto fondo plėtra finansuojama iš valstybės biudžeto, savivaldybės biudžeto, būsto pardavimo ir kitų teisėtai gautų lėšų. Įstatymo 14 straipsnio 4 dalis reglamentuoja, kad socialinio būsto plėtra vykdoma statant naujus arba rekonstruojant ir pritaikant būsto paskirčiai esamus pastatus, taip pat perkant ar kitokiu būdu teisėtai įsigyjant gyvenamuosius namus, jų dalis, butus.

3. 2015 metų savivaldybės socialinio būsto fondo plėtrai buvo planuojamos lėšos iš valstybės biudžeto, tačiau, dėl pakeistų Įstatymo nuostatų, iš valstybės biudžeto lėšos nebuvo skirtos. 2014 metais socialinio būsto fondui plėtoti iš Lietuvos Respublikos valstybės biudžeto buvo skirta 58,8 tūkst. eurų. Už šias lėšas buvo nupirkti 2 dviejų kambarių ir 1 trijų kambarių butai Molėtų mieste.

4. Šiuo metu savivaldybė turi 195 būstus, iš jų – 112 socialinių būstų. Dalis savivaldybės būstų yra labai blogos būklės ir nenuomojami.

5. Įstatymas reglamentuoja, kad asmenys ir šeimos nustatyta tvarka gali pasinaudoti būsto nuomos ar išperkamosios būsto nuomos mokesčių dalies kompensacija, tačiau nei viena šeima ar asmuo tokia galimybe nepasinaudojo.

6. Iš savivaldybės biudžeto numatyta panaudoti lėšas, kurios yra gautos už parduotus savivaldybės būstus. Atsižvelgiant į tai, kad turimų lėšų nepakanka naujų būstų statybai ar negyvenamųjų patalpų pritaikymui būsto paskirčiai, efektyviausias būsto fondo plėtros būdas – būsto pirkimas. Nupirkti butai iš karto bus nuomojami asmenims ar šeimoms iš asmenų ar šeimų, turinčių teisę išsinuomoti būstą, sąrašų.

7. Savivaldybės socialinio būsto poreikis nuolat didėja, nes kasmet daugėja asmenų ir šeimų, turinčių teisę į paramą būstui išsinuomoti. Šiuo metu į asmenų ar šeimų, turinčių teisę išsinuomoti būstą, sąrašus įrašyti 339 (2013 m. – 322, 2012 m. – 300) asmenys (šeimos). Per 2014 metus į sąrašus įrašyta 40 (2013 m. – 45, 2012 m. – 53) asmenų (šeimų), 2015 m. pateikti 39 nauji prašymai išsinuomoti būstą.

8. Įstatymas reglamentuoja, kad socialinio būsto naudingojo ploto normatyvas vienam šeimos nariui neturi viršyti 14 kv. m (ši nuostata netaikoma išnuomojant būstą neįgaliesiems ar jų šeimos nariams, šeimoms, kuriose yra skirtingų lyčių vaikų). Išnuomojant vieno kambario butą, jo naudingasis plotas negali viršyti 40 kv. m.

9. Savivaldybės socialinis būstas nuomojamas laikantis eiliškumo, atsižvelgiant į Molėtų rajono savivaldybės gyvenamųjų patalpų suteikimo ir socialinio būsto fondo sudarymo tvarkos aprašo, patvirtinto Molėtų rajono savivaldybės tarybos 2013 m. vasario 28 d. sprendimu Nr. B1-32, 26 punktu nustatytus prioritetus, pagal sudarytus ir patvirtintus sąrašus. Sprendimą išnuomoti socialinį būstą priima Savivaldybės vykdomoji institucija.

10. Socialiniai būstai turi būti perkami skelbiamų derybų būdu, nes:

10.1. nežinomas būsimų kandidatų skaičius;

10.2. nežinoma konkreti įsigyjamų būstų buvimo vieta;

10.3. siekiant pritraukti kuo daugiau kandidatų.

11. Kadangi savivaldybės sudarytuose asmenų ar šeimų, turinčių teisę į paramą būstui išsinuomoti, sąrašuose įrašytos įvairaus dydžio šeimos, atsižvelgus į jų specialiuosius poreikius, tikslinga pirkti:

11.1. 1, 2 arba 3 kambarių gyvenamasias patalpas, kurių bendras plotas ne didesnis kaip 70 kv. m;

11.2. Molėtų mieste arba kaimo vietovėje ne didesniu atstumu kaip 20 km nuo Molėtų miesto;

11.3. gyvenamąsias patalpas, kurios gali būti su visais arba daliniais patogumais;

11.4. ne bendrabučio tipo būstus, be bendro naudojimo virtuvių, prausyklų, tualetų.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_